О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ СПОРАЗУМА

Разлози за потврђивање Oквирног споразума о зајму LD 2106 (2021) између Банке за развој Савета Европе и Републике Србије за пројектни зајам - Центaр за обуку за дуално образовање, потписаног у Београду и у Паризу 27. јануара 2022. године, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13), према којој Народна скупштина, између осталог, потврђује уговоре којима се стварају финансијске обавезе за Републику Србију.

Чланом 3. Закона о буџету Републике Србије за 2021. годину („Службени гласник РС”, бр. 149/20, 40/21 и 100/21) и Закона о буџету Републике Србије за 2022. годину („Службени гласник РС”, број 110/21), одобрено је задуживање код Банке за развој Савета Европе за спровођење пројекта дуалног образовања, који се односи на пројектни зајам - Центaр за обуку за дуално образовање, у износу до 20.000.000 евра (у даљем тексту: Пројекат).

Како би се обезбедила потребна средства, Република Србија је упутила Банци за развој Савета Европе (у даљем тексту: Банка) захтев за одобрење зајма за делимично финансирање Пројекта, у износу дo 20.000.000 евра, који је Административни савет Банке одобрио 18. новембра 2021. године.

Главни циљеви Пројекта су реконструкција и опремање два центра за обуку, једног у Београду, а другог у Вршцу, за потребе ваздухопловног образовања у Србији, по моделу дуалног образовања. Два центра за обуку чине новоформирану државну Високу школу струковних студија Ваздухопловну академију (у даљем тексту: Висока школа). Ова инвестиција ће задовољити потражњу за ваздухопловним кадровима у Србији и региону и помоћи ће у обезбеђивању каријере за будуће пилоте, контролоре летења и друга сродна занимања.

До сада, након четири године у државној средњој школи, ученици заинтересовани за наставак студија нису могли да стекну формално образовање као ваздухопловни машински инжењери или као инжењери ваздушног саобраћаја у оквиру државног образовног система. Оснивањем Високе школе, Република Србија обједињује средњошколско и високо образовање, као и обуку ваздухопловног и особља за одржавање авиона према стандардима Европске агенције за безбедност ваздушног саобраћаја (*European Union Aviation Safety Agency* - ЕАSА).

Други важан аспект је то што се наведени пројекат може посматрати као пилот пројекат за развој дуалног образовања на академском нивоу, што је приоритет за Министарство просвете у складу са Законом о дуалном образовању („Службени гласник РС”, бр. 101/17 и 6/20), чиме је академско образовање доступно већем делу популације.

Коначно, предложени пројекат има за циљ да ојача позицију Србије у ваздухопловној обуци и шире у секторској индустрији и услугама, не само на европском тржишту већ и широм света. Пројекат има за циљ да помогне Србији да преузме истакнуту улогу у спровођењу Ваздухопловне стратегије коју је Европска унија усвојила 7. децембра 2015. године, а чији је циљ повећање конкурентности и одрживости целе индустријске мреже ваздушног саобраћаја Европске уније, посебно стварањем висококвалитетних радних места у ваздухопловном сектору, иновацијама и дигиталним технологијама, и фокусом на енергетску независност и политику климатских промена усмерену на будућност. Очекује се да ће Пројекат такође ојачати Београд као регионално средиште ваздухопловних услуга уопште.

Пројектне активности се односе на реконструкцију објеката за обуку у Београду и Вршцу, реконструкцију студентског смештаја у Вршцу и модернизацију опреме и технологије, што ће користити обема локацијама. Детаљи о подкомпонентама пројекта су како следи:

Реконструкција центра за обуку у Вршцу:

- реконструкција и опремање студентског смештаја, просторија за учење и рекреацију (укључујући студентски хотел, ресторан, учионице, кабинете, спортску дворану) и две зграде са учионицама за формалну обуку;

- реконструкција објеката цивилног ваздухопловства (изградња хелиодрома, обнова торња за контролу летења, хангара за практичну обуку, проширење писте);

- набавка опреме (једномоторни хеликоптер Робинсон Р44, два двомоторна авиона Дајмонд ДА42 са симулатором лета, систем видео надзора).

Реконструкција центра за обуку у Београду:

- реконструкција зграде у којој ће се налазити симулатор лета;

- набавка комплетног симулатора летења Ербас А320.

Модернизација оба центра за обуку:

- дигитализација процеса школовања и обуке;

- набавка возила неопходних за путовање између центара.

Директни корисници Пројекта ће бити до 1500 студената који ће моћи да се образују у Високој школи, након што почне да ради пуним капацитетом у периоду од пет година након покретања. Међу онима који ће моћи да се придруже Високој школи биће ученици који заврше средњу школу.

Млади изван Београда, али и из суседних земаља, такође ће имати користи од Пројекта јер ће смештајни капацитети угостити студенте из свих делова Србије и региона, укључујући и оне који долазе из неразвијених подручја. Очекује се да ће између 50 и 60% ученика доћи ван Београда, док ће 250 до 300 тих ученика бити смештено у реновираном смештају у складу са Законом о ученичком и студентском стандарду („Службени гласник РС”, бр. 18/10, 55/13, 27/18-др. закон и 10/19).

Укупни трошкови Пројекта процењују се на 39,1 милион евра, укључујући и зајам Банке од 20 милиона евра који чини до 55% укупне вредности Пројекта. Дата прелиминарна процена трошкова може бити премашена због неочекиваних радова и/или повећања јединичних цена.

Из зајма Банке финансирају се грађевински радови, опрема, намештај и одређене услуге, док Република Србија финансира набавку земљишта и имовине и грађевинске радове.

Зајмопримац је Република Србија, која делује преко Министарства финансија. Пројекат води Министарство просвете, науке и технолошког развоја у блиској сарадњи са Високом школом. Набавке и управљање пројектима спроводиће Јединица за имплементацију пројеката у јавном сектору д.о.о. Београд.

Наведеним оквирним споразумом о зајму предвиђено је да Банка стави на располагање Републици Србији кредитна средства под следећим условима:

- зајмодавац: Банка за развој Савета Европе;

- зајмопримац: Република Србија;

- тело за спровођење Пројекта: Министарство просвете, науке и технолошког развоја;

- јединица за спровођење пројекта: Jединица за управљање пројектима у јавном сектору д.о.о. Београд;

- износ задужења: 20.000.000 евра;

- предвиђена је могућност зајмопримца да изабере фиксну или варијабилну каматну стопу приликом повлачења транше, која ће се примењивати током читавог периода њене отплате;

- приликом повлачења транше, зајмопримац има могућност избора између годишње, полугодишње и тромесечне отплате кредита;

- подношење захтева за исплату прве транше у року од 12 месеци након потписивања оквирног споразума о зајму;

- износ прве транше зајма не сме бити већи од 25% укупног износа зајма;

- приступна накнада и накнада на неповучена средства зајма се не плаћају;

- за сваку појединачну повучену траншу, зајмопримац има могућност избора периода отплате до 20 година са укљученим периодом почека до пет година;

- период алокације кредитних средстава сваке транше је 12 месеци од датума исплате транше;

- крајњи датум расположивости кредитних средстава је 31. децембар 2025. године, а период реализације Пројекта је предвиђен у периоду од 2022-2025. године;

- зајам се реализује у најмање две транше.

Фиксна каматна стопа означава годишњу каматну стопу, одређену од стране Банке у складу са критеријумима које периодично дефинишу управна тела Банке, за зајмове изражене у еврима, која ће бити одређена приликом повлачења сваке нове транше и важиће током целокупног периода отплате те транше. Варијабилна каматна стопа је једнака тромесечном или шестомесечном EURIBOR-у као референтној стопи, увећаној за одређени процентни распон који Банка одређује при повлаћењу транше.

Приступна накнада и накнада за ангажовање средстава (провизија на неповучена средства) се не плаћају, а зајмопримац може захтевати и превремену отплату зајма.

Предложени пројекат је у складу са политикама заштите животне средине и социјалне заштите Банке, као и са важећим националним и европским стандардима у погледу управљања еколошким и друштвеним ризицима, док је осетљивост пројекта на климатске промене оцењена као средња.

Потенцијални друштвени бенефити пројекта су велики јер ће студентима из свих друштвених категорија дати прилику да се школују за занимања пилота или контролора летења у оквиру државног образовног система.

Као и за сваки програм дуалног образовања, пројекат је развијен у блиској сарадњи са економским актерима укљученим у обуку: авиокомпанијама, компанијама за одржавање авиона, компанијама за контролу летења, министарствима која користе ваздухопловне услуге. Ово максимизира компатибилност обуке са потребама тржишта рада и могућности за запослење дипломаца, те повећава вероватноћу директног запошљавања студената након дипломирања, у компанијама у којима су се обучавали.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Oквирног споразума о зајму LD 2106 (2021) између Банке за развој Савета Европе и Републике Србије за пројектни зајам - Центaр за обуку за дуално образовање, потписаног у Београду и у Паризу 27. јануара 2022. године, у оригиналу на енглеском језику.

Одредба члана 2. Предлога закона садржи текст Oквирног споразума о зајму LD 2106 (2021) између Банке за развој Савета Европе и Републике Србије за пројектни зајам - Центaр за обуку за дуално образовање, у оригиналу на енглеском језику и у преводу на српски језик.

Одредбом члана 3. Предлога закона уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разлози за доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12-пречишћен текст) произлазе из чињенице да је повлачење средстава за финансирање Пројекта условљено ступањем на снагу овог закона.